Epifanio Azpilikueta Garcia

Epifanio Azpilikueta Garcia (Lekunberri, 1918ko apirilaren 7a - Iruñea, 1988ko martxoaren 24a), Epi bezala ezaguna, nafar langile bat izan zen, ideologia karlistakoa, 1936ko gerran matxinatu faxisten armadan soldadu soil gisa aritu zena.Epifanio Azpilikuetaren soldadu fitxa Nafarroako Artxibo Nagusian dago, Nafarroako Foru Diputazioaren bildumako 90135 kutxan.

 Bizitza 
Andres Azpilikueta Goñi eta Niceta Garcia El Busto estellerritarren zortzi seme-alabetako laugarrena izan zen. Aita kamineroa zuen eta ama, etxekoandrea. Aita 1928an hil zen auto istripu batean, Azpirotzen, eta Nafarroako Diputazioak kamineroen etxetik kanporatu zituen alarguna eta umezurtzak. Lekunberritik Iruñera joan ziren, Ayestaran hotelekoek antolatu zuten diru bilketan lortutako diruarekin.

Bere izena lehen aldiz egunkari batean buruko kolpe batengatik ospitalera joan zelako agertu zen 1934an, 16 urte zituela. Eta hurrengo urtean bitan agertu zen Nafarroako ziklismo txapelketako parte-hartzaile bezala.

Maria Ramos Sola Martinekin ezkondu zen, gutxi gorabehera 1942an, eta lau seme-alaba izan zituzten: Luis Mari, Tere, Guillermo eta Miguel Angel.

Epi euskalduna zen, baina nerabezarotik aurrera ez zuen euskara ia erabili.

 Parte-hartzea 1936ko gerran 
Epi Azpilikueta errekete boluntarioa izan zen 1936ko altxamendu nazional-katoliko-faxistan, uztailaren 19tik. Hau da, litekeena da gerra zibila hasi baino lehen ibili izana gerrarako prestatzen. Berehala Espainia erdialdera bidali zuten, karlisten Erregearen Tertzioarekin. Somosierra (Madril), Navafria (Segovia) eta Siguënza (Guadalajara) hartzen lagundu zuen. 1937ko abuztuan Legioan sartu zen eta urte hartako urriaren 13an hanka batean zauritu zuten metrailarekin, Huescako frontean (Aragoi). Orduan bukatu ziren bere gerrako ibilerak.

 Lana 
1936ko gerra baino lehen bulegaria izan zen eta ondoren Nafarroan barna ibili zen gauzak saltzen; adibidez, La Cafetera markako gozokiak eta Baines patxaranak. Frantziatik kafea eta txokolatea ekartzen zituen, kontrabandoan. Gainera, ehiztaria eta arrantzalea ere izan zen, eta perretxiko biltzailea, eta mendian hartzen zituen produktuak Iruñeko jatetxeei saltzen zizkien. Azkenik, bere bizitza laboralaren azken urteetan, Imenasa enpresan lan egin zuen.

 Erreferentziak 

 Kanpo estekak 
azpilikueta.eus/
Kategoria:1918ko jaiotzak
Kategoria:1988ko heriotzak
Kategoria:iruindarrak
Kategoria:lekunberriarrak